text: Tre rumænere fængslet efter flere grove røverier
  13 maj 2017 kl. 14.53
  Ved et grundlovsforhør lørdag blev tre rumænske statsborgere varetægtsfængslet i fire uger efter flere grove røverier. 
  Takket være vakse borgere blev en kvinde og to mænd fra Rumænien i dag fængslet i fire uger. Det skete ved et grundlovsforhør ved retten i Kolding.
  De er tiltalt for flere grove røverier mod ældre kvinder. Torsdag eftermiddag blev en 89-årig kvinde i Give holdt fast og fik hevet sine smykker af. Noget tilsvarende skete fredag for en 74-årig kvinde, der blev overfaldet på gaden af de tre rumænske statsborgere.
  Røverne flygtede begge gange i en flødefarvet personbil, som politiet efterlyste. En vaks borger i Vejle spottede bilen og tog et billede af den. Det gav politiet et registreringsnummer at gå efter. Fredag observerede en lokal borger bilen på en rasteplads på Sjælland kontaktede politiet. Derefter blev kvinden og de to mænd på henholdsvis 25, 39 og 42 år anholdt.   
  De tre sigtede ville hverken udtale sig til politiet eller i grundlovsforhøret. De valgte dog at acceptere fængslingskendelsen.
  